Predkladacia správa
	Návrh nariadenia vlády Slovenskej republiky, ktorým sa ustanovuje  výška úhrady za užívanie vymedzených úsekov diaľnic, ciest pre motorové vozidlá a ciest I. triedy (ďalej len „nariadenie vlády“) je vypracovaný podľa § 24 ods. 1 zákona č. 135/1961 Zb. o pozemných komunikáciách (cestný zákon) v znení neskorších predpisov.
	
	Dôvodom na vypracovanie nariadenia vlády je úprava sadzobníka úhrad za užívanie vymedzených úsekov diaľnic, ciest pre motorové vozidlá a ciest I. triedy pre motorové vozidlá nad 3,5 t , ktoré najviac zaťažujú a poškodzujú vozovku.

Návrh nariadenia vlády sa predkladá ako iniciatívny návrh Ministerstva dopravy, pôšt a telekomunikácií Slovenskej republiky mimo plánu legislatívnych úloh vlády Slovenskej republiky na rok 2005. 

Návrh sadzobníka úhrad za kalendárny rok, mesiac a týždeň  sa pre vozidlá od 3,5 t navršuje o daň z pridanej hodnoty, ktorá je v zmysle zákona č. 222/2004 Z. z. o dani z pridanej hodnoty v znení neskorších predpisov pre dopravcov odpočítateľná daň. Podľa § 71 ods. 4 písm. b) novely zákona č. 222/2004 Z. z. o dani z pridanej hodnoty v znení neskorších predpisov s účinnosťou od 1. januára 2006 sa za faktúru považuje aj podkladová časť nálepky, ktorá ostane po oddelení nalepovanej časti nálepky.

Návrh sadzobníka úhrad za užívanie vymedzených úsekov diaľnic, ciest pre motorové vozidlá a ciest I. triedy je predkladaný v §1 ods. 2 písm. d) bod 2 v 3 alternatívach:
1.alternatíva je v súlade s určenou maximálnou sumou denného užívateľského poplatku – 8 EUR prílohy 2 smernice Európskeho  parlamentu a rady 1999/62/ES,
2. alternatíva je v súlade s pripraveným návrhom Európskej komisie maximálnej sumy denného užívateľského poplatku – 11 EUR novely smernice Európskeho  parlamentu a rady 1999/62/ES, ktorá je v súčasnosti predmetom II. čítania v Európskom parlamente,
3. alternatíva  v súlade s návrhom štátneho rozpočtu na rok 2006 vychádza z potreby pokrytia nákladov na opravy, údržbu, prevádzku a rozvoj diaľnic, ciest pre motorové vozidlá a ciest I. triedy, je v rozpore so smernicou Európskeho  parlamentu a rady 1999/62/ES, za čo je  možné začatie správneho konania Európskej komisie voči Slovenskej republike.
Predkladaným návrhom nariadenia vlády sa do právneho poriadku Slovenskej republiky preberá  Smernica Európskeho  parlamentu a rady 1999/62/ES z 17. júna 1999 o poplatkoch za používanie určitej dopravnej infraštruktúry ťažkými nákladnými vozidlami. 
Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

Návrh nariadenia vlády bol prerokovaný v Rade hospodárskeho a sociálneho partnerstva Slovenskej republiky dňa 29. 11. 2005, ktorá ho odporučila predložiť na rokovanie vlády SR.